Manie Maritz oorlede: ‘Hy was ŉ legende’Manie Maritz. Foto: MFG-begrafnisgroep/Facebook ŉ Gedenkdiens vir Manie Maritz, die bekende stoeier en pionier-Brahmanboer, is vanoggend in die APK Gemeente in Brits gehou. Maritz is verlede week in die ouderdom van 93 oorlede. Volgens die MFG-begrafnisgroep is Maritz, seun van genl. Manie Maritz, op 18 April oorlede, presies een jaar ná die roudiens van sy wyle eggenote en lewensmaat. Maritz het op 5 April sy 93ste verjaardag gevier. Die Brahman-beestelersgenootskap van Suid-Afrika het gesê Maritz se passie vir die Brahman-ras was welbekend. Maritz het egter aanvanklik naam gemaak met stoei toe hy reeds in 1946 provinsiale kleure gekry het. Hy het die volgende jaar internasionaal begin deelneem en het volgens berigte 51 van die 60 toernooie waaraan hy deelgeneem het gewen terwyl die ander 10 gelykop geëindig het. Manie Maritz. Foto: Brahman-beestelersgenootskap/Facebook Maritz het volgens die genootskap sy eerste Brahmane in 1948 gekoop. “Hy het die eerste en uiters suksesvolle Brahman-verkoping in Suid-Afrika gehou.” Volgens die genootskap het Maritz ŉ baie spesiale verhouding met sy Brahmane gehad. Maritz het in April 1964 in ŉ beestrok van Kaapstad na Johannesburg gery, aangesien sy vrou sowat 21 Brahmane in Amerika gekoop het en die versekering vir die treinrit te duur was. Maritz het dus besluit om self saam met die beeste te reis om hulle op te pas. Volgens die genootskap het Maritz ook by die skou van die beeste betrokke geraak en talle kampioenskappe gewen. “Die genootskap het sy bydrae tot die ras besef en hy is tot die genootskap se raad verkies en in 2002 ŉ erelid gemaak.” Maritz is in April 2014 tydens die genootskap se 17de Wêreldkongres in hul heldesaal opgeneem en met ŉ toekenning vereer. “Vaarwel aan ŉ legende en vriend. Jy sal deur almal van ons wat jou passie vir die ras deel onthou word.” Manie Maritz. Foto: Brahman-beestelersgenootskap/Facebook